
Előterjesztés
a Közgyűlés részére
Tisztelt Közgyűlés!
A Fővárosi Önkormányzat 2015. április 1-jén éves közszolgáltatási szerződést kötött (továbbiakban: Éves szerződés) a Budapest Főváros Városépítési Tervező Kft-vel (továbbiakban: BFVT Kft.)
A Fővárosi Közgyűlés 2015. június 23-án tartott ülésén elfogadta a 2024. évi nyári olimpiai és paralimpiai játékok budapesti megrendezésére vonatkozó szándéknyilatkozatot, valamint a 777/2015. (06.23.) számú határozatában felkérte a főpolgármestert, hogy a Kormánnyal és a Magyar Olimpiai Bizottsággal egyeztetve 2016. február 29-ig terjessze a Fővárosi közgyűlés elé a budapesti olimpiai pályázat alapját képező területfelhasználási, városszerkezeti és helyszínkiválasztási javaslatát és az azok megvalósulása, illetve a budapesti olimpiarendezés esetén szükséges város-, létesítmény- és közlekedéstervezési, beruházási, fejlesztési feladatokra tett javaslatát.
Az elmúlt hónapokban a PricewaterhouseCoopers (PWC) vezetésével, várostervező, közlekedéstervező és mérnök szakemberek együttműködésével elkészült az olimpiai megvalósíthatósági tanulmány. A tanulmány előkészítéséhez szakértelmével hozzájárult a BFVT Kft. is, így kellő ismeretekkel rendelkezik a határozatban szereplő feladatok elkészítéséhez.
A fentiekre tekintettel az Éves szerződés 1. számú melléklete kiegészül az Olimpia 2024 Budapest - Helyszínkiválasztási javaslat című dokumentáció elkészítésével. (lásd: 1. sz. melléklet 1.7. sz. feladat).
Az Éves szerződés 2. pontjában szereplő előirányzott ellentételezés 480.000,- ezer Ft összegben kerül meghatározásra, és ennek megfelelően az Éves szerződés 1-3. sz. melléklete módosításra kerül.
Az előirányzott ellentételezés biztosításához egyszeri jelleggel szükséges a „9300001 Általános tartalék” cím kiadási előirányzatát 50.000,- ezer Ft-tal csökkenteni, és ezzel egyidejűleg a „821901 BFVT Kft. Közszolgáltatás” cím kiadási, ezen belül a dologi kiadások (többi dologi kiadás)  előirányzatát 50.000,- ezer Ft-tal megnövelni. 
A Fővárosi Közgyűlés 777/2015. (06.23.) számú határozatának végrehajtása érdekében kérem a Tisztelt Közgyűlést, hogy a mellékelt tartalommal módosítsa a BFVT Kft. 2015. évi éves közszolgáltatási szerződését.
Határozati javaslat
A Fővárosi Közgyűlés úgy dönt, hogy:

az Olimpia 2024 Budapest - Helyszínkiválasztási javaslat című dokumentáció elkészítése feladatra 50.000,- ezer forintot biztosít.

a BFVT Kft. 2015. évi Éves Közszolgáltatási Szerződésének 1. sz. módosításában szereplő, az Olimpia 2024 Budapest - Helyszínkiválasztási javaslat című dokumentáció elkészítése feladat végrehajtásának fedezetére egyszeri jelleggel csökkenti a „930001 Általános tartalék” cím kiadási, azon belül a tartalékok előirányzatát 50.000,- ezer Ft-tal, egyidejűleg megemeli azonos összeggel a „821901 BFVT Kft. Közszolgáltatás” cím kiadási, azon belül dologi kiadások (többi dologi kiadás) előirányzatát.

felkéri a főpolgármestert, hogy a döntéshez kapcsolódó  költségvetési rendeletmódosítást terjessze a Közgyűlés elé.
határidő:	a Fővárosi Közgyűlés soron következő rendes ülése
felelős: 	Tarlós István főpolgármester

jóváhagyja és megköti a BFVT Kft. és a Fővárosi Önkormányzat közötti 2015. évi Éves Közszolgáltatási Szerződés 1. sz. módosítását az előterjesztés melléklete szerinti tartalommal, és felkéri a főpolgármestert a szerződés aláírására.
határidő:	a döntést  követő 10 napon belül
felelős: 	Tarlós István főpolgármester

Határozathozatal módja:
1. határozati javaslat minősített többség
2. határozati javaslat minősített többség
3. határozati javaslat minősített többség
4. határozati javaslat egyszerű többség

